Terima kasih Yang Berhormat Y.B. PUAN JAMALIAH BINTI JAMALUDDIN: Tuan Speaker kerana memberikan peluang kepada Bandar Utama membahaskan Usul Pakej Rangsangan Selangor Prihatin dan Pelan Pemulihan Ekonomi Negeri Selangor, saya akan cuba sedaya upaya untuk meringkaskannya. Pertama sekali Bandar Utama ingin memuji komitmen Kerajaan Negeri terhadap warga Selangor di mana sepanjang tempoh Pandemik COVID-19 ini kita telah menjauhkan diri daripada berpolitik dan lebih fokus untuk rakyat. Oleh kerana itu kita menjadi tangkas dan cepat dalam mengendalikan seluruh situasi COVID-19 dan mungkin juga sebab itu kita telah memulakan Sistem Selangkah terlebih dahulu daripada Sistem MySejahtera. Kerajaan Negeri berjaya membentangkan satu kad laporan yang sangat cemerlang pada pandangan Bandar Utama dan merupakan satu-satunya negeri yang mempunyai pasukan petugas COVID-19 yang diketuai oleh Y.B. Datuk Seri Dr. Dzulkefly bin Ahmad. Saya ingin mengambil kesempatan ini untuk mengucapkan terima kasih bukan sahaja kepada pegawai Kerajaan Negeri dan barisan hadapan yang telah bertugas dengan rajin yang menjaga kebajikan rakyat Selangor, juga saya ingin mengucapkan terima kasih kepada semua warga Selangor yang dalam tempoh
masa ini yang memberikan pelbagai bantuan untuk penduduk-penduduk Selangor yang lain, ini termasuklah ahli perniagaan, NGO-NGO, rumah-rumah agama dan juga termasuk penduduk-penduduk di bawah DUN Bandar Utama yang telah menghubungi pusat khidmat saya dan mereka telah mendermakan pelbagai jenis barangan termasuk topeng muka, pembersih tangan, bekalan makanan dan sebagainya demi semangat .‘Kita Jaga Kita’. Jadi saya hanya ingin mengatakan anda semua menjadikan saya bangga kerana terdiri daripada sebahagian Kerajaan Negeri Selangor. Tuan Speaker, saya menyambut baik 3 tonggak utama yang disebut dalam Pakej Rangsangan Ekonomi Selangor bagi menangani wabak COVID-19 ini walaupun kini situasi COVID-19 kelihatan bertambah baik, saya rasa kita semua tidak boleh memandang ringan pada impak COVID-19 yang akan datang dan impak yang terbesar semestinya tertumpu kepada ekonomi negara dan dunia. Oleh itu, ini merupakan satu kelegaan untuk Bandar Utama apabila Dato’ Menteri Besar dan Kerajaan Negeri Selangor berjaya merangka Pelan Pemulihan Ekonomi Selangor dalam masa yang begitu pendek namun masih begitu terperinci. Ini merupakan satu perkara yang kita patut puji atas jasa dan kerajinan Kerajaan Negeri Selangor.
Apabila Dato’ Menteri Besar membentangkan ketiga-tiga tonggak utama, saya terpanggil untuk membahaskannya dan pada kali ini saya ingin memberikan fokus lebih terhadap aspek pekerjaan. Kerana pada Bandar Utama ini merupakan satu aspek ataupun isu yang paling utama dan harus diselesaikan terlebih dahulu. Tuan Speaker, semestinya kelangsungan industri ataupun perniagaan tertentu termasuk kadar pekerjaan mahupun kadar pengangguran menjadi satu topik yang paling hangat pada ketika ini, Bandar Utama amat prihatin setelah mendengar angka daripada Jabatan Perangkaan Malaysia yang melaporkan peningkatan rakyat Malaysia yang hilang kerja sebanyak lebih daripada 700,000 orang. Jadi setiap daripada mereka ini mungkin pencari nafkah tunggal yang masih perlu menyara ahli-ahli keluarga yang lain. Ini bererti lebih banyak rakyat Malaysia yang akan terkesan daripada peningkatan kadar pengangguran ini. Jadi apabila saya mengetahui salah satu fokus oleh Kerajaan Negeri Selangor adalah dengan mewujudkan Selangor Kerjaya dalam meningkatkan kemahiran tenaga kerja serta peluang pekerjaan di bawah Negeri Selangor. Ini amat menarik perhatian Bandar Utama dan Bandar Utama sangat bersetuju dengan pembinaan Sistem Filing dan pangkalan data bagi memadankan permintaan mengisi kekosongan jawatan. Cuma Bandar Utama ingin menambahkan sedikit cadangan supaya kita dapat menyokong inisiatif Selangor Kerjaya ini dengan lebih berjaya. Jadi saya berharap Kerajaan Negeri Selangor yang ingin melaksanakan program ataupun inisiatif Selangor Kerjaya ini bukan sahaja bertumpu kepada pangkalan data ataupun kemahiran-kemahiran baru malah mempertimbangkan untuk mewujudkan satu Institut Latihan Pemberdayaan dan Pekerjaan Negeri Selangor dan dikendalikan oleh Agensi Kerajaan sendiri. Saya mengambil maklum bahawa Kerajaan Negeri Selangor turut akan melaksanakan Jelajah Karnival Kerja Malaysia di mana Kerajaan Negeri menjangkakan akan menghasilkan hampir 25,000 peluang pekerjaan baru daripada usaha ini. Namun begitu pada pendapat saya Institut Latihan
ataupun Pekerjaan ini akan menghasilkan kesan ataupun impak yang berbeza berbanding dengan Job Carnival dengan izin. Seperti yang dimaklumkan oleh Yang Berhormat EXCO setiap karnival kerjaya selalunya akan berlangsung selama 3 hingga 5 hari sahaja. Tetapi isu pengangguran ini tidak bermusim, dalam setahun 365 hari akan ada orang ataupun anak muda yang ingin mencari kerja bagi menyara hidup sendiri ataupun keluarga. Oleh itu, saya merasakan sekiranya wujud Institut Latihan Pemberdayaan dan Pekerjaan, Kerajaan Negeri Selangor akan mempunyai satu tempat ataupun satu base dengan izin ke ruangan yang berbeza bagi membantu warga Selangor, dengan adanya institut ini pekerja boleh mencari ataupun menjalankan sesi temu duga, menasihat dan sebagainya secara bersemuka ataupun face to face dengan izin di samping menyediakan satu tempat yang senang di akses oleh semua warga Selangor terutamanya kepada mereka yang kurang celik digital supaya mereka dapat berjumpa dan berkomunikasi secara terus dengan Kerajaan Negeri Selangor. Saya harap perkara ini boleh dipertimbangkan. Keduanya.